મજાની વાત એ છે કે આમાંથી માત્ર ‘વેન્ટિલેટર’ રિલીઝ નથી થઈ અને બાકીની ફિલ્મો રિલીઝ થઈ ચૂકી છે. જે ફિલ્મો રિલીઝ થઈ ચૂકી છે તેમાંથી ‘દુનિયાદારી’ને બાદ કરતાં બીજી ફિલ્મોએ બોક્સઓફિસ પર ઠીકઠાકથી લઈને સારો કહી શકાય તેવો બિઝનેસ પણ કર્યો છે. આગળ કહ્યું તેમ કોઈપણ અન્ય ભાષામાંથી ગુજરાતી ભાષામાં ફિલ્મ રિમેક થાય તેની સામે વાંધો હોઈ જ ના શકે. માત્ર મરાઠી, તેલુગુ કે અંગ્રેજી જ શા માટે? ભારતની તમામ પ્રાદેશિક ભાષાઓથી લઈને ચીન-જાપાન કે ઈરાન કોઈપણ દેશની ક્લાસિક કૃતિની ગુજરાતીમાં રિમેક થાય તે આવકારદાયક જ ગણાય. ઘણી વખત તો એવું પણ થતું હોય છે કે મૂળ ભાષા કરતાં રિમેક બની હોય તે વધુ સારી બની હોય. દા.ત. શેક્સપિયરના નાટક ‘મેકબેથ’ પરથી અંગ્રેજી સહિત ઘણી ભાષામાં ફિલ્મો બની છે, પણ જાપાનમાં અકીરા કુરોસાવાએ બનાવેલી ‘થ્રોન ઓફ બ્લડ’ ક્લાસિક મનાય છે. આશા રાખીએ કે જ્યારે આટલી બધી ફિલ્મો અન્ય ભાષામાંથી ગુજરાતીમાં આવી રહી છે ત્યારે આપણે ત્યાં પણ આવું એકાદ ઉદાહરણ સ્થાપિત થાય.